बांसवाड़ा। गंभीर बीमारी या इलाज में मरीजों को खर्चे से बचाने के लिए सरकार ने भामाशाह स्वास्थ्य बीमा योजना तो शुरू कर दी, लेकिन इसके नाकाफी प्रचार-प्रसार के चलते जरूरतमंदों को इसका पूरा फायदा नहीं मिल पा रहा है। इसका पता शहर के सरकारी एमजी अस्पताल में बने भामाशाह स्वास्थ्य बीमा योजना के काउंटर पर पहुंचने वाले मरीजों की संख्या से साफ पता चल रहा है।
बीमा योजना के तहत मरीजों का आॅनलाइन इंद्राज कराने के लिए 13 दिसंबर से काउंटर खोला गया है, लेकिन अब तक यहां महज 29 मरीजों ने बीमा योजना के तहत खुद की एंट्री करवाई है। जबकि अस्पताल में रोजाना 600 से 700 बीमार पहुंचते हैं जिनमें से कई अस्पताल में भर्ती होते हैं। लेकिन जानकारी नहीं होने से मरीजों को बीमा योजना का लाभ नहीं मिल पा रहा है।
इसके अलावा भर्ती मरीजों को जब तक पता चलता है तब तक इंद्राज कराने की तय समय सीमा निकल जाने से योजना के लाभ से वंचित होना पड़ रहा है। अस्पताल में तीन मरीजों को बीमा योजना का लाभ इसी लिए नहीं मिल पाया क्योंकि उन्हों ने भर्ती होने के दूसरे दिन यानि 24 घंटे बाद एंट्री करवाने पहुंचे। इससे साफ्टवेयर में एंट्री नहीं हो पाई जिससे उन्हें निराश ही लौटना पड़ा।
एंट्री काउंटर पर दी जाए जानकारी : अस्पताल के एंट्री काउंटर पर ही मरीजों को बीमा योजना की जानकारी दी जाए ताकि वे समय रहते योजना के तहत अपना नाम एंट्री करवा सके। इसके लिए काउंटर पर कार्यरत कर्मचारियों या अलग से एक कार्मिक को नियुक्त किया जाए ताकि मरीज या उनके परिजनों को योजना की पूरी जानकारी मिल सके। इसके अलावा ग्रामीण क्षेत्रों में भी बीमा योजना के अधिक प्रचार-प्रसार की दरकार है।
राशनकार्ड या आधार कार्ड साथ लेकर आएं : एमजी अस्पताल में बीमा योजना काउंटर पर कार्यरत सहायक कर्मी पुष्पेंद्रसिंह ने बताया कि मरीज भामाशाह, आधार कार्ड या राशन कार्ड साथ लेकर आएं। ताकि भर्ती होने की स्थिति में या बीमा योजना में एंट्री करवाने में कोई परेशानी हो। कई बार मरीज के परिजनों को तीनों में से कोई भी नहीं मिलने पर वापस घर तक दौड़ लगानी पड़ती है।
hin_Deva hin_Deva hin_Deva hin_Deva hin_Deva